CELEX: 32014D0667
Language: sk
Date: 2014-09-17 00:00:00
Title: 2014/667/EÚ: Vykonávacie rozhodnutie Komisie zo  17. septembra 2014 o uznaní systému „Universal Feed Assurance Scheme“ na preukázanie súladu s kritériami udržateľnosti podľa smerníc Európskeho parlamentu a Rady 98/70/ES a 2009/28/ES

18.9.2014   
            
            
               SK
            
            
               Úradný vestník Európskej únie
            
            
               L 276/51
            
         VYKONÁVACIE ROZHODNUTIE KOMISIE
   zo 17. septembra 2014
   o uznaní systému „Universal Feed Assurance Scheme“ na preukázanie súladu s kritériami udržateľnosti podľa smerníc Európskeho parlamentu a Rady 98/70/ES a 2009/28/ES
   
      (2014/667/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 98/70/ES z 13. októbra 1998 týkajúcu sa kvality benzínu a naftových palív, a ktorou sa mení a dopĺňa smernica Rady 93/12/EHS (1), a najmä na jej článok 7c ods. 6,
   so zreteľom na smernicu Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (2), a najmä na jej článok 18 ods. 6,
   po porade s Výborom pre udržateľnosť biopalív a biokvapalín,
   keďže:
   
               (1)
            
            
               V smerniciach 98/70/ES a 2009/28/ES sa stanovujú kritériá udržateľnosti pre biopalivá. Články 7b a 7c smernice 98/70/ES a príloha IV k nej sú podobné článkom 17 a 18 smernice 2009/28/ES a prílohe V k nej.
            
         
               (2)
            
            
               V prípade, keď sa biopalivá a biokvapaliny majú zohľadniť na účely uvedené v článku 17 ods. 1 písm. a), b) a c) smernice 2009/28/ES, by členské štáty mali od hospodárskych subjektov žiadať, aby preukázali, že biopalivá a biokvapaliny spĺňajú kritériá udržateľnosti stanovené v článku 17 ods. 2 až 5 smernice 2009/28/ES.
            
         
               (3)
            
            
               Keď hospodársky subjekt poskytne dôkaz alebo údaje získané v súlade s dobrovoľným systémom, ktorý uznala Komisia, v rozsahu rozhodnutia o uznaní, by členský štát nemal od dodávateľa vyžadovať poskytnutie ďalších dôkazov o splnení kritérií udržateľnosti.
            
         
               (4)
            
            
               Žiadosť o uznanie, že systém „Universal Feed Assurance Scheme“ preukazuje, že dodávky biopalív spĺňajú kritériá udržateľnosti stanovené v smernici 98/70/ES a smernici 2009/28/ES, bola prvý raz predložená Komisii 16. mája 2011. Aktualizovaná verzia bola predložená 7. februára 2014. Systém zaviedlo na svojom území Spojené kráľovstvo a môže sa vzťahovať na zložky krmív a kŕmne zmesi, ako aj na plodiny, ktorých zber sa vykonáva pomocou kombajnu. Tento systém sa vzťahuje na fázy obchodovania, prepravy a skladovania poľnohospodárskych surovín od výrobcu po prvého spracovateľa a, pokiaľ ide o ďalšie fázy, opiera sa o iné dobrovoľné systémy, ktoré uznala Komisia. Preto musí systém „Universal Feed Assurance Scheme“ zaručiť, že uznanie vydané Komisiou pre systémy, s ktorými spolupracuje, zostane platné v priebehu celej spolupráce. Uznaný systém by sa mal sprístupniť v rámci platformy transparentnosti uvedenej v smernici 2009/28/ES.
            
         
               (5)
            
            
               Z posúdenia systému „Universal Feed Assurance Scheme“ vyplynulo, že v dostatočnej miere zahŕňa všetky kritériá udržateľnosti podľa smernice 98/70/ES a smernice 2009/28/ES, s výnimkou článku 7b ods. 2 smernice 98/70/ES a článku 17 ods. 2 smernice 2009/28/ES. Poskytuje však presné údaje o prvkoch, ktoré požadujú následné hospodárske subjekty v spracovateľskom reťazci, aby mohli preukázať súlad s článkom 7b ods. 2 smernice 98/70/ES a článkom 17 ods. 2 smernice 2009/28/ES, a uplatňuje metodiku hmotnostnej bilancie v súlade s požiadavkami článku 7c ods. 1 smernice 98/70/ES a článku 18 ods. 1 smernice 2009/28/ES.
            
         
               (6)
            
            
               Z hodnotenia systému „Universal Feed Assurance Scheme“ vyplynulo, že spĺňa požadované normy spoľahlivosti, transparentnosti a nezávislosti auditu.
            
         
               (7)
            
            
               Systém „Universal Feed Assurance Scheme“ sa posúdil na základe právnych predpisov platných v čase prijatia tohto rozhodnutia. Komisia by v prípade relevantných zmien v právnom základe mala posúdiť systém s cieľom stanoviť, či naďalej v dostatočnej miere zahŕňa kritériá udržateľnosti, vzhľadom na ktoré bol uznaný.
            
         
               (8)
            
            
               V prípade zmien v systéme by ho Komisia mala posúdiť s cieľom stanoviť, či naďalej v dostatočnej miere zahŕňa kritériá udržateľnosti, vzhľadom na ktoré bol uznaný.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Výboru pre udržateľnosť biopalív a biokvapalín,
            
         PRIJALA TOTO ROZHODNUTIE:
   Článok 1
   Systém „Universal Feed Assurance Scheme“ (ďalej len „systém“), ktorý bol 7. februára 2014 predložený Komisii na uznanie, preukazuje, že dodávky biopalív spĺňajú kritériá udržateľnosti podľa článku 7b ods. 3, 4 a 5 smernice 98/70/ES a článku 17 ods. 3, 4 a 5 smernice 2009/28/ES.
   Systém používa presné údaje na účely článku 7b ods. 2 smernice 98/70/ES a článku 17 ods. 2 smernice 2009/28/ES v rozsahu, ktorým zabezpečí, aby sa všetky príslušné informácie poskytnuté predchádzajúcimi hospodárskymi subjektmi v spracovateľskom reťazci dostali k hospodárskym subjektom nasledujúcim v spracovateľskom reťazci.
   Systém možno použiť na preukázanie súladu s článkom 7c ods. 1 smernice 98/70/ES a článkom 18 ods. 1 smernice 2009/28/ES až po prvého spracovateľa surovín.
   Článok 2
   Ak systém po prijatí tohto rozhodnutia prejde takými obsahovými zmenami, ktoré by mohli ovplyvniť základ tohto rozhodnutia, takéto zmeny sa bezodkladne oznámia Komisii. Komisia posúdi oznámené zmeny s cieľom zistiť, či systém naďalej v primeranej miere spĺňa kritériá udržateľnosti, vzhľadom na ktoré bol uznaný.
   Ak sa jasne preukáže, že v systéme neboli implementované prvky považované za rozhodujúce pre toto rozhodnutie, a ak dôjde k vážnemu a štrukturálnemu porušeniu týchto prvkov, Komisia môže toto rozhodnutie zrušiť.
   Článok 3
   Toto rozhodnutie je platné na obdobie piatich rokov.
   Článok 4
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 17. septembra 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 350, 28.12.1998, s. 58.
   
      (2)  Ú. v. EÚ L 140, 5.6.2009, s. 16.